謝楊珣梅栽
作者：胡寅
朝代：宋

paragraphs: 南土梅不貴，往往薪槱束。
倖然傍寒廳，久亦未見錄。
牆隈非所恨，自可凌冬發。
奈何瑶臺伴，辱近紫姑闥。
佳人雖薄命，時運忽來復。
一朝蒙閔嘆，移近東家屋。
孤根便靜深，池上映天碧。
我爲渠主人，梅是先生客。
且須創幽榭，賸與種脩竹。
炎荒無雪片，且對冰花馥。
西施佩生麝，姑射步微月。
何當見舊官，應使中腸熱。